**CAPCANA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

CAPCANA

Constat cu-amărăciune c-am fost doar o capcană

În care-ai stat captivă din ce în ce mai greu.

Eu am iubit cu ochii dar am iubit mereu!

Şi cui să-i pese oare că sunt acum o rană?

Firavul meu corpuscul de apă şi de tină,

Cel obosit de toate acele ce au fost,

A vrut (ciudată voie!) să-şi afle adăpost

În singurul izvor de viaţă şi lumină.

Am zgândărit destinul şi el m-a pedepsit.

Căci nu mă poate nimeni iubi aşa cum sunt,

Amestec fără noimă de cer şi de pământ.

Dar te iubesc amarnic! Amarnic te-am iubit.

Simt, n-am să-ţi mai dezmierd decât în gând făptura.

Şi n-am să-ţi mai sărut nici buzele fierbinţi.

Voi cumpăra plăcere, arar, cu doi arginţi

Şi-atunci voi da din mine nu dragostea, ci ura!

Te du şi află-ţi drumul pe care ţi-l doreşti.

Eu voi rămâne-n tine, ascuns în amintiri.

O palidă scânteie a unei mari iubiri.

Te du! Te du iubire! Ai dreptul să trăieşti!

Mă sting. Mă sting alene. Nimic nu ne-nconjoară.

E frig, e întuneric şi simt cum mă topesc

Iar rănile din mine tot cresc. Iubesc şi cresc.

N-am fost şi nu sunt nimeni, căci nu vreau să te doară.

Ai suferit năprasnic dorindu-mă pe mine.

Mi-ai dat şi mied şi fiere voind să mă-ntaresti.

Apocalipsa-ncepe când nu mă mai iubeşti!

Mă macină conştiinţa. Am plumb topit în vine!